Taxigeweld duur voort in KaapstadTaxigeweld in Kaapstad (Foto: Terence Quma/Twitter) Taxigeweld het Maandag in Kaapstad voortgeduur ondanks die provinsiale en nasionale regerings wat alles in hul vermoë gedoen het om ŉ volhoubare oplossing te vind vir die dispuut oor roetes. Alan Winde, premier van die Wes-Kaap, het gesê die geweld kos nie net lewens nie, maar ook mense se lewensbestaan, omdat mense sukkel om veilig by die werk uit te kom en sommige bedrywighede het tot stilstand gekom. “Dit gebeur nie op alle roetes nie, maar dit het ŉ ernstige impak op talle inwoners.” Winde sê dit is eenvoudig onaanvaarbaar dat ŉ dispuut oor roetes nou die welstand en veiligheid van inwoners ondermyn. “Ons sal nie toelaat dat die geweld voortduur nie. Die provinsiale gesamentlike bedryfsentrum is geaktiveer om spesifiek hierdie geweld aan te spreek en ŉ kollektiewe veiligheidsreaksie van die SAPD en alle ander wetstoepassers in die land te verseker.” Winde het vandag tydens ŉ vergadering van die komitee sy kommer uitgespreek oor hoe ŉ paar kriminele elemente in die bedryf die hele provinsie gyselaar hou. “Ek het maksimum fokus deur die SAPD versoek om seker te maak dat alle verantwoordelike partye aan die pen sal ry en dat veiligheidsoperasies sal voortduur.” Winde vergader Maandagaand ook met die burgemeester van Kaapstad en die burgemeester van Drakenstein om gekoördineerde ingryping deur alle vlakke van regering te verseker. “Dit volg ná ŉ spesiale kabinetsvergadering vanoggend waar taxigeweld bo-aan die agenda was.” Die Wes-Kaapse departement van vervoer, as die “reguleerder” in die Wes-Kaap, verskaf steeds ŉ ruimte vir die twee taxiverenigings om te vergader deur ŉ onafhanklike bemiddelingsproses. “Dit is bykomend tot ŉ interdik in die Wes-Kaapse hooggeregshof teen onwettige bedrywighede deur enige van die verenigings op die betrokke roetes en publikasie in die Staatskoerant om sekere roetes, kragtens nasionale wetgewing, te sluit. Dit is egter nie onmiddellik van toepassing nie. Daar moet eers ŉ proses volg van openbare kommentaar en oorweging deur die provinsiale minister voor enige stappe gedoen kan word. Minister Mitchell is reeds besig om die besluit te hersien en te oorweeg. “Ek wil dit baie duidelik stel dat almal wat verantwoordelik is vir hierdie geweld in hegtenis geneem moet word en vervolg moet word sodat ŉ baie sterk boodskap gestuur kan word dat ons nie hierdie kriminele gedrag in die Wes-Kaap sal duld nie,” het Winde bygevoeg.